KULDE: Kiruna i Sverige er på ingen måte verdens varmeste sted, men 76 kuldegrader ser man sjeldent. Foto:NRK,

Brrrrrrrrrrrrr – meldte 76 kuldegrader i Kiruna

Menneskelig glipp skapte umenneskelig temperatur på NRKs værmelding.

Oppdatert 6. januar 2015

Artikkelen er over fem år gammel

Under værmeldingen på Dagsrevyen tirsdag startet statsmeteorolog Terje Alsvik Walløe med å fortelle om ekstreme temperaturforskjeller i Norge i løpet av dagen. Men enda mer oppsiktsvekkende var de ekstreme temperaturene værkartet viste et minutt senere.

Da Walløe skulle melde været for Midt-Norge, viste værkartet også ventet temperatur for den nordsvenske byen Kiruna. Der ble det meldt iskalde 76 kuldegrader onsdag.

Tastefeil

Nyhetsdirektør i NRK, Per Arne Kalbakk, beklager feilen, og sier det dreier seg om en ren tastefeil.

- Temperaturene blir tastet inn manuelt på en grafikk-PC, og her har man truffet en knapp for mye når man skulle skrive 6. Det er beklagelig, men en svært menneskelig feil, sier Kalbakk til VG.

Han er samtidig glad for at feilen var såpass heftig at de aller fleste skjønte at det måtte være feil.

- Vi vil komme tilbake med korrekt melding på 21-sendingen, sier Kalbakk.

- Er det fremdeles Terje Alsvik Walløe som melder været da, eller er han skjøvet ut i kulden?

- Han er fremdeles med, og vi vil skru opp varmen litt ekstra i studio, ler Kalbakk.

Kokte på Twitter

Kuldetabben er ikke unik, og heller ikke den groveste NRK har kommet med. I februar 2013 meldte værmelder Bente Wahl om 96 kuldegrader i Kautokeino.

Værglippen gikk ikke brukerne av Twitter hus forbi, og en rekke brukere meldte raskt om den iskalde nyheten.

- Takk seg til underkjølt regn på Østlandet, skriver NjålKleppe-Madland på Twitter, mens Kåre Rune Mossing sender «varme tanker til alle i Kiruna» via mikrobloggstedet. Også til VGs redaksjon kom det inne en rekke henvendelser om Kiruna-kulden.

PS: I en tidligere versjon av denne saken kom VG til å skrive navnet til nyhetsdirektør Kalbakk med en to L-er, altså Kallbakk. VG beklager feilen, som skyldtes en tastefeil.

Publisert: 06.01.15 kl. 20:51 Oppdatert: 06.01.15 kl. 22:18

Les også

Mer om Vær